## Rezolucija o strategijskim odrednicama pregovora Republike Hrvatske s Europskom unijom

### NN 122/2005 (19.10.2005.), Rezolucija o strategijskim odrednicama pregovora Republike Hrvatske s Europskom unijom

# HRVATSKI SABOR

**2269**

Na temelju članka 121. Poslovnika Hrvatskoga
sabora,

Polazeći od strategijskog cilja Republike
Hrvatske da postane punopravnom članicom Europske unije, koji je potvrđen kroz podnošenje
zahtjeva za članstvo u Europskoj uniji 21. veljače 2003. godine,

Nastavno na Rezoluciju Hrvatskoga sabora o
pristupanju Republike Hrvatske Europskoj uniji od 18. prosinca 2002. godine i
Deklaraciju Hrvatskoga sabora o temeljnim načelima pregovora za punopravno
članstvo Republike Hrvatske u Europskoj uniji od 19. siječnja 2005. godine,

Bilježeći zaključke Europskoga vijeća iz lipnja
2004. godine, kao i Vijeća Europske unije od 3. listopada 2005. godine, o
davanju statusa kandidata Republici Hrvatskoj i otpočinjanju pregovora o
pristupanju Republike Hrvatske Europskoj uniji,

Vodeći računa o Općem stajalištu Europske unije
za pregovore s Republikom Hrvatskom kojeg je usvojilo Vijeće Europske unije 16.
ožujka 2005. godine,

Pozdravljajući Odluku Vlade Republike Hrvatske
od 7. travnja 2005. godine, kojom je uspostavljena struktura za pregovore o
pristupanju Republike Hrvatske Europskoj uniji, kao i Odluku Vlade Republike
Hrvatske od 15. travnja 2005. o postupku izrade i usvajanja pregovaračkih
stajališta Republike Hrvatske u pregovorima o pristupanju Republike Hrvatske
Europskoj uniji,

Izražavajući zadovoljstvo da je 1. veljače 2005.
godine stupio na snagu Sporazum o stabilizaciji i pridruživanju između
Republike Hrvatske i Europskih zajednica i njihovih država članica,

Svjestan važnosti učinkovite provedbe Sporazuma
o stabilizaciji i pridruživanju za uspjeh pregovora o pristupanju,

Zahvaljujući Europskoj uniji na pretpristupnoj pomoći i otvorenoj mogućnosti sudjelovanja u
programima Europske zajednice,

Još jednom ističući povijesnu važnost
pristupanja Republike Hrvatske Europskoj uniji i odgovornost koju predstavlja
uspješno vođenje pregovora s Europskom unijom,

Prihvaćajući ciljeve, vrijednosti i načela na kojima
počiva Europska unija izražene u temeljnim (osnivačkim) ugovorima Europske
unije,

Dodatno naglašavajući da je politički cilj
Republike Hrvatske očuvanje nedjeljivosti, integriteta i cjelovitosti državnog
teritorija, kao i kontinuiteta i zaštite tradicije, kulture, jezika i
društvenih vrijednosti kao osnove hrvatskoga nacionalnoga identiteta,

Svjestan očekivanja hrvatske javnosti od ulaska
Republike Hrvatske u EU za unapređenje gospodarskih i demokratskih odnosa u
društvu i za unapređenje kvalitete života građana,

Ističući značaj Deklaracije (Izjave) i preporuka
Zajedničkoga parlamentarnog odbora Hrvatskoga sabora i Europskog parlamenta od
5. listopada 2005. godine,

Iznova potvrđujući da je nacionalni interes
Republike Hrvatske kvalitetno okončanje pregovora i što skoriji ulazak u
punopravno članstvo Europske unije,

Hrvatski sabor, na temelju prijedloga
Nacionalnoga odbora u provedbi zaključka od 20. siječnja 2005. godine, na
sjednici 14. listopada 2005., donosi

## REZOLUCIJU

### o strategijskim odrednicama pregovora Republike Hrvatske s Europskom unijom

1. Cilj Republike Hrvatske u pregovorima o
pristupanju Europskoj uniji jest ostvariti punopravno članstvo u Europskoj
uniji koje će počivati na načelima jednakosti, partnerstva i solidarnosti među
državama članicama, uz očuvanje i promicanje nacionalnog identiteta i
različitosti.

2. Članstvo u Europskoj uniji potrebno je
ostvariti pod najpovoljnijim uvjetima i u najkraćem mogućem vremenskom roku,
zalažući se za načelo individualnog pristupa Unije Republici Hrvatskoj u
procesu pristupanja.

Hrvatski sabor stoga poziva Vladu Republike
Hrvatske da pregovore o pristupanju Europskoj uniji vodi kvalitetno i
učinkovito, uz punu zaštitu nacionalnih interesa, te s ciljem da ih se nastoji
dovršiti u vremenskom okviru koji bi omogućio građanima Republike Hrvatske da
sudjeluju na sljedećim izborima za Europski parlament 2009. godine.

3. Hrvatski sabor je odlučan da tijekom
pregovora, u okviru svojih ovlasti i surađujući s Vladom Republike Hrvatske i
predsjednikom Republike Hrvatske, nastavi s ulaganjem osobitih napora kako bi
do 2008. godine svi politički, gospodarski, pravni i institucionalni kriteriji
za članstvo u Europskoj uniji bili ispunjeni i Republika Hrvatska dostigla punu
razinu spremnosti za pristupanje Europskoj uniji.

U skladu s tim ciljem, te uvažavajući dosadašnju
dinamiku i postignuća u usklađivanju zakonodavnog sustava Republike Hrvatske s
pravnom stečevinom i standardima Europske unije, Hrvatski sabor će ojačati
suradnju s Vladom Republike Hrvatske kako bi se proces usklađivanja
zakonodavstva provodio kvalitetno i u skladu sa zadanim rokovima.

4. U pregovorima o pristupanju Republika
Hrvatska mora promicati i očuvati svoj posebni identitet srednjoeuropske,
mediteranske i podunavske zemlje.

5. Zahtijevajući da hrvatski jezik po ulasku u
članstvo EU bude prihvaćen kao službeni i radni jezik institucija Europske
unije, Hrvatski sabor podržava Vladu Republike Hrvatske u namjeri da u većem
broju poglavlja pregovore vodi na hrvatskome jeziku.

6. U pregovorima o pristupanju Republika
Hrvatska treba osigurati da njezin politički, gospodarski i financijski položaj
u EU bude razmjeran njezinoj snazi u usporedbi s drugim državama članicama.
Republika Hrvatska također treba osigurati da kao članica Europske unije
učinkovito i u potpunosti sudjeluje u radu svih institucija EU, u opsegu koji
odgovara onome postojećih država članica slične veličine.

7. Nacionalni cilj Republike Hrvatske u
pregovorima o pristupanju jest postizanje najboljih realno mogućih prijelaznih
razdoblja za one dijelove pravne stečevine u kojima ne postoji, ili neće
postojati u trenutku pristupanja Europskoj uniji, dovoljna razina spremnosti za
njihovo puno usklađivanje i provedbu.

8. U pregovorima o pristupanju potrebno je
osigurati odgovarajuća prijelazna razdoblja, a ako je moguće i izuzeća za ona
područja od osobitog interesa za Republiku Hrvatsku u kojima je nužna prethodna
učinkovita priprema i prilagodba hrvatskog gospodarstva za ravnopravno
sudjelovanje u tržišnoj utakmici unutar EU. Takva prijelazna razdoblja trebaju
biti zasnovana na stvarnim potrebama, a njihovo trajanje trebalo bi ovisiti o
analizi i ocjeni vremena nužnog za prilagodbu hrvatskog gospodarstva. Potreba
za odgovarajućim prijelaznim razdobljima poglavito se, ali ne isključivo,
odnosi na poglavlja poljoprivrede i ruralnog razvitka i zaštite okoliša, te
područja stjecanja nekretnina i državnih potpora.

– U poljoprivredi je osobito važno dogovoriti
odgovarajuća prijelazna razdoblja i mehanizme u pogledu visine i dinamike
izravnih plaćanja hrvatskim poljoprivrednim proizvođačima iz proračuna Europske
unije, utvrđivanja proizvodnih kvota za posebno osjetljive proizvode, te rokova
za dostizanje standarda kakvoće.

– Potreba za prijelaznim razdobljima u pogledu
stjecanja nekretnina proizlazi iz činjenice što u ovom trenutku postoji
značajna razlika u kupovnoj moći između hrvatskih građana i građana pojedinih
država članica Europske unije, te iz važnosti stvaranja odgovarajućeg okvira za
primjenu i usklađivanje propisa koji se odnose na zaštitu prirode, okoliša,
prirodne, povijesne i kulturne baštine, pomorskog dobra, prostornog planiranja,
urbanizma i građevinarstva te sjecanja i raspolaganja poljoprivrednim
zemljištem.

– Zaštita okoliša je zbog potrebe znatnih
ulaganja i složenih tehničkih rješenja nužnih za dostizanje europskih standarda
jedno od financijski najzahtjevnijih područja usklađivanja s pravnom stečevinom
Europske unije u kojem se ostvarivanje potpune sukladnosti treba smatrati
dugoročnom zadaćom.

– Posebna prijelazna razdoblja bit će potrebna i
u pogledu državnih potpora u sektorima poput brodogradnje i industrije čelika
gdje je nužno odgovarajuće razdoblje za provedbu realno mogućih programa
restrukturiranja u cilju stvaranja gospodarski održivih industrija sposobnih za
ravnopravno sudjelovanje u tržišnoj utakmici na zajedničkom EU tržištu.

9. Uzimajući u obzir konačni cilj i namjeru da
se građanima Republike Hrvatske osigura viši i kvalitetniji životni standard,
Hrvatski sabor naročito ističe potrebu da pregovori o pristupanju Europskoj
uniji budu praćeni kontinuiranim unutarnjim reformama koje će omogućiti
nastavak izgradnje stabilnog i prosperitetnog društva i države sposobne da
nakon pristupanja u članstvo na ravnopravnoj osnovi ostvaruje svoja prava i
obveze, te pridonese daljnjem razvoju i djelovanju Europske unije.

Hrvatski sabor, stoga potiče Vladu Republike
Hrvatske na nastavak i ubrzavanje provedbe Nacionalnog programa za
pridruživanje Republike Hrvatske Europskoj uniji, a osobito prioriteta
naznačenih u Mišljenju Europske komisije o zahtjevu Republike Hrvatske za
članstvo u EU i Europskom partnerstvu. U tom kontekstu, Hrvatski sabor potiče
Vladu Republike Hrvatske na što skorije usvajanje potrebnih strategijskih
dokumenata i programa, pri čemu se u ovom trenutku važnošću posebno izdvajaju
Nacionalni razvojni plan, Nacionalna strategija ravnomjernoga regionalnog
razvoja, Strategija ruralnog razvitka, Strategija razvoja industrije i
Strategija usklađivanja zakonodavstva na području zaštite okoliša, kao i
poduzimanje daljnjih mjera s ciljem restrukturiranja gospodarstva, osobito u
proizvodnji, poljoprivredi, prometu, turizmu i javnim uslugama, te s ciljem
promicanja gospodarstva temeljenoga na znanju.

10. Hrvatski sabor poziva Vladu Republike
Hrvatske da u provođenju reformi i pripremama za punopravno članstvo osobitu
pozornost također posveti i:

– punoj provedbi Sporazuma o stabilizaciji i
pridruživanju između Republike Hrvatske i Europskih zajednica i njihovih država
članica, i učinkovitom djelovanju kroz Vijeće za stabilizaciju i pridruživanje
te druga tijela ustrojena tim Sporazumom, vodeći u svakom trenutku računa da
pravovremena i djelotvorna provedba Sporazuma čini ključno mjerilo na temelju
kojeg će Europska unija ocjenjivati sposobnost Republike Hrvatske za
pristupanje Uniji,

– daljnjem jačanju institucionalne sposobnosti
državne uprave Republike Hrvatske, kao glavnog operativnog nositelja pregovora
o pristupanju, spremnog za učinkovitu provedbu pravne stečevine Europske unije,

– održavanju dosegnute razine pune provedbe kopenhaških političkih kriterija i kriterija iz Procesa
stabilizacije i pridruživanja, uključujući suradnju s Međunarodnim kaznenim
sudom za bivšu Jugoslaviju,

– učinkovitom i odgovornom korištenju pretpristupne pomoći te sudjelovanju u programima Europske zajednice,
koje treba maksimalno iskoristiti za provedbu potrebnih unutarnjih reformi i
postizanje što veće usklađenosti s pravnom stečevinom Europske unije, kao i za
kvalitetnu pripremu Republike Hrvatske za provođenje poljoprivredne,
regionalne, strukturne i kohezijske politike EU,

– daljnjem jačanju političkog dijaloga s
Europskom unijom, koji će pridonijeti boljem međusobnom razumijevanju, daljnjem
približavanju stajališta EU i Republike Hrvatske te općem promicanju interesa
Republike Hrvatske.

11. Hrvatski sabor potiče na usvajanje
sveobuhvatne komunikacijske strategije Republike Hrvatske, koja će osigurati
kvalitetno upoznavanje hrvatskih građana s funkcioniranjem Europske unije, ali
i građana Europske unije s Republikom Hrvatskom kao budućom članicom EU. Pritom
se ističe iznimna važnost aktivnog uključivanja svih segmenata hrvatskoga
društva u široku javnu raspravu o članstvu Republike Hrvatske u EU i njegovim
učincima, kao i kvalitetnog djelovanja medija, kako bi nakon dovršetka
pregovora građani na referendumu mogli odlučiti o pristupanju Republike
Hrvatske Europskoj uniji.

12. Ova Rezolucija objavit će se u »Narodnim
novinama«.

Klasa: 910-04/05-01/08

Zagreb, 14. listopada 2005.

HRVATSKI SABOR

Predsjednik

Hrvatskoga sabora

**Vladimir Šeks**, v.
r.

Ostalo, NN 122/2005-2269